Ferrovia Milan-Zena

A ferrovia Milan-Zena a l'é unna linia de ferrovia italiaña de propietæ do stato ch'a conliga Milan e Zena, respettivamente e capitale regionale da Lombardia e da Liguria.

A l'é manezzâ da-a Rete Ferroviaria Italiana ch'a â clascifica comme unna linia fondamentale.

A linia a l'é scompartia inte træ seçioin: Milan-Voghera, Voghera-Tortoña (seçion scompartia co-a ferrovia Lusciandria-Piaxensa) e Tortoña-Zena, st'urtima chì offiçialmente dita ferrovia succursale di Zovi.

 Stöia 
Træta Attivaçion Arquâ-BusallaParte da linia Turin-Zena 10 de frevâ do 1853 Busalla-Zena 18 de dexembre do 1853 Voghera-TortoñaParte da linia Lusciandria-Piaxensa 25 de zenâ do 1858 Milan-Pavia 10 de mazzo do 1862 Pavia-VogheraParte da linia Voghera-Pavia-Cremoña-Brescia. 15 de novembre do 1867 Tortoña-ArquâIn sostituçion do percorso originäio pe mezo de Neuve. 1 d'ottobre do 1916
A linia a comensa à Milan e a razzonze Voghera pe mezo de unna seçion dedicâ, ch'a passa pe Pavia; in prinçipio i treni dapeu viægiavan longo a ferrovia Lusciandria-Piaxensa pe Tortoña, de donde piggiavan a linia pe Neuve, localitæ da-a quæ in sciâ fin razzonzevan Zena pe mezo da ferrovia Turin-Zena. A-o prinçipio do Neuveçento l'é stæto tiou sciù unna neuva linia, a ferrovia succursale di Zovi, ch'a conliga Tortoña direttamente à Zena, sensa passâ pe Neuve, delongo pe-o Passo di Zovi. Unna neuva linia con de caratteristiche tecniche de erta lestixe-erta capaçitæ a l'é in construçion, pe accelerâ st'urtimo træto de l'Appennin, dito terso valico (da-o momento che o primmo o l'ea quello ch'o passava pe Neuve e o segondo o l'é quello diretto d'ancheu).

 Potençiamenti 
A linia a l'é stæta pe tanto tempo a-o çentro de debâ e ipòtexi d'espanscion pe aumentâne a capaçitæ – dæto ch'a l'à un gran trafego de mercançie e passaggê, tanto pendolari comme turisti, mascime inta seu parte settentrionale – e a lestixe, pe redue i tempi de viægio tra Milan e Zena. Da-o prinçipio do secolo passou, s'é çercou d'aumentâ a lestixe do træto in scî Appennin co-a construçion da ferrovia succursale di Zovi, e a-o prinçipio di anni doamia s'é construto o by-pass de Chiaravalle, pe schivâ o passaggio drento l'omònima localitæ milaneise, donde gh'ea unna staçion, abbandonâ da-i anni çinquanta; into mæximo tempo l'é stæto eliminou tutti passaggi à livello. L'é ascì previsto di atri interventi in sciâ linia:

 Quadruplicaçion da træta de Milan Rogoredo-Pavia, co-a separaçion do trafego locale da-o trafego à longa distansa e l'aumento da lestixe commerçiale, e trasformaçion da fermâ de Pieve Emanuele in staçion pe l'attestamento da linia suburbaña S2 (pe-o momento limitâ à Milan Rogoredo), i quæ treni avieivan donca unna træta in commun con quelli za existenti in sciâ linia suburbaña S13, con avei coscì unna connescion suburbaña tutti i 15 menuti in sce sto percorso, interessou da un intenso trafego de pendolari. I travaggi en previsti inte doe fase: inta primma l'é previsto a quadruplicaçion scin à Pieve Emanuele, a declassaçion de staçioin de Locate e Certosa à fermæ, con quest'urtima ch'a saià mescia un pittin ciù à sud pe fâ spaçio a-o neuvo sottopasso, e a construçion de un Pòsto de Movimento tra Villamaggiore e Certosa inta localitæ Turago Bordone (in fase de construçion); inta segonda fase se completià a quadruplicaçion fin à Pavia. O travaggio in sciâ primma fase o l'é comensou a-o prinçipio do 2024.
 Amegioamento de l'infrastruttua da seçion Pavia-Voghera, terminou do 2022 con l'attivaçion de l'Equipaggiamento Centrale Computerizzato Multistazione e a requalificaçion de colisse prioritäie de staçioin intermedie.
 Quadruplicaçion da seçion Voghera-Tortoña, de mainea da spartî o trafego da quello da ferrovia Lusciandria-Piaxensa. A-o momento sto progetto o l'é inta fase d'approvaçion.
 Construçion de un terso valico di Zovi pe conligâ Tortoña à Zena con unna stradda diretta, pe-a ciù parte in galleria e co-e caratteristiche da ferrovia à erta lestixe, pe-a quæ o travaggio o l'é in corso.

 Caratteristiche 
E træ træte de ferrovia che compoñan a linia son tutte à colissa doggia, con un scartamento ordinäio de 1.435 mm e elettrificæ à unna tenscion de 3.000 V in corrente diretta pe mezo de unna linia aeria de contatto.

 Percorso 
 Milan Çentrale
 Milan Lambrate
 Milan Forlanini
 Milan Rogoredo
 Locate Triulzi
 Pieve Emanuele
 Villamaggiore
 Certosa di Pavia
 Pavia
 San Martino Siccomario-Cava Manara
 Bressana Bottarone
 Pizzale-Lungavilla
 Voghera
 Pontecurone
 Tortoña

A ferrovia dapeu a va avanti fin à Zena pe mezo da ferrovia succursale di Zovi.

 Trafego 
O trafego à longa percorrensa o l'é manezzou pe-a ciù parte da Trenitalia, sorvetutto pe mezo de corse de categoria InterCity in scê connescioin Milan-Ventemiggia e Milan-Livorno; Trenitalia a l'à ascì quarche connescion de categoria Frecce da e pe Milan, Zena, Veneçia e Romma e de connescioin internaçionale co-a Svissera, l'Austria e a Germania con materiale da-e Ferrovie Federale Svissere e da-e Ferrovie Austriache. Da-o 2023 gh'é stæto ascì unna cobbia de treni da compagnia Italo - Nuovo Trasporto Viaggiatori in sciâ rotta Zena-Milan-Romma-Napoli. E connescioin regionale tra a Lombardia e a Liguria son fæte ascì da Trenitalia, pe mezo de treni regionali lesti in sciâ connescion Milan-Zena (con quarche estenscion verso a Rivea de Levante e de Ponente), comme parte do contræto de servixo co-a region Liguria. Gh'é ascì di servixi regionali manezzæ da Trenord, con di viægi che coran longo a linia tra Milan e Tortoña e an capolinia à Arquâ ò Lusciandria; tra Milan e Pavia a linia a l'é ascì addeuviâ da-a linia S13 do servixo de ferrovia suburbaña de Milan, sempre de Trenord. A linia a l'é ascì addeuviâ da un importante flusso de mercançie, mascime da e verso o pòrto de Zena.

 Nòtte 

 Annotaçioin 

 Bibliografia 




 Atri progetti 

Categorîa:Lìnie feroviàrie
Categorîa:Traspòrti da Ligùria‎